**Konkurss RAPLAMAA PARIMAD ETTEVÕTTED 2023**

**Statuut**

Konkurss RAPLAMAA PARIMAD ETTEVÕTTED on Raplamaa Omavalitsuste Liidu, SA RAEK-i (Raplamaa Arendus- ja Ettevõtluskeskuse) ja MTÜ Raplamaa Partnerluskogu poolt läbiviidav kõrgeim maakondlik tunnustus ettevõtetele ja ettevõtjatele, kelle tegevus ning eeskuju on enim mõjutanud Raplamaa inimeste heaolu, suurendanud tööhõivet ja sissetulekuid, muutnud maakonda atraktiivsemaks elanikele, külastajatele, investoritele; aidanud kaasa maakonna positiivsele mainele ja arengule.

Hindamise aluseks on kandidaadi 2023. aasta tegevus ja majandustulemused.

**Valikuprotsess:**

* kandidaate saavad esitada kohalikud omavalitsused, ettevõtjad, vabaühendused, üksikisikud;
* ettepanekud koos põhjendustega saata Google drive ankeediga **hiljemalt 17.05.2024** (ankeet on leitav [www.raek.ee](http://www.raek.ee));
* parimate väljakuulutamine toimub **13.** **juunil 2024 Raplamaa Äritegu 2022 Rapla ESPAK valdustes.**
* kandidaat peab omama majandustegevust Raplamaal ning on heade töötingimustega ettevõte;
* arvestab oma tegevuses sotsiaalseid aspekte ja on positiivse mainega;
* konkursile esitatud ettevõttel ei tohi olla ajatamata maksuvõlga;
* äriühing või ettevõte peab olema eraomandusse kuuluv;
* ühe kandidaadi saab esitada mitmes kategoorias.

**Kategooriad:**

**Uustulnuk 2023**

* Edukalt startinud või majandustegevuse käivitanud ettevõte
* Uudse äriideega (soovitavalt)
* Maakonnas tegutsenud alla kahe aasta
* Täiendab jätkuvalt enda teadmisi, on ühiskondlikult aktiivne, panustab elu edendamisse Raplamaal.

**Väike ja Tubli 202****3**

* Stabiilsete majandusnäitajatega väike-ettevõte (alla 10 töötaja)
* Silmapaistva äriideega
* Stabiilse või kasvava töötajaskonnaga ettevõte
* On pidevas arengus, edendab ettevõtjate vahelist koostööd nii Raplamaal kui väljaspool.

**Rabav Toode 2023**

* Raplamaal loodud uus toode või teenus
* Pälvinud klientide positiivse tagasiside
* Valdkondlikult tunnustatud Eestis või rahvusvaheliselt.

**Raplamaa Äritegu 2023**

Nimetus omistatakse ettevõttele, kelle tegevus on piirkonnale olulist mõju avaldanud.

* Arenev ettevõte (investeeringud, uued sihtturud, tootmisüksused)
* Heade töötingimustega ning investeerib töötajate arengusse
* Toetab tööväliseid ja/või tervist edendavaid tegevusi.

**Vana Kala 25**

Nimetus omistatakse ettevõttele, mida on järjepidevalt juhitud vähemalt 25 aastat ühe ettevõtja, ettevõtjate grupi või nende pereliikmete poolt.

* Olnud selle aja jooksul arvestatav tööandja Raplamaal
* Stabiilsete majandusnäitajatega
* Jätkusuutlik, arenev ja edumeelne.

Laekunud kandidaatide seast valib komisjon välja võitjad. Komisjoni kuuluvad esindajad järgnevatest organisatsioonidest: Raplamaa Omavalitsuste Liit, SA RAEK, MTÜ Raplamaa Partnerluskogu, Eesti Maksu- ja Tolliamet, Swedbank, Raplamaa Ettevõtjate Ühing, Märjamaa Ettevõtjate Piirkondlik Ühendus, Ettevõtlikud Naised Raplamaal MTÜ, MTÜ Rabav Raplamaa, MTÜ Raplamaa Turism, Raplamaa Sõnumid, Rapla TRE raadio.

Komisjonil on õigus kontrollida kandidaatide vastavust statuudile ning võtta esitatud kandidaatidega või esitajaga ühendust täiendavate andmete saamiseks. Komisjonil on õigus välja anda täiendavaid preemiaid või jätta kandidaatide ebapiisavuse või mittekvalifitseerumise korral mõnes kategoorias auhind välja andmata.

**Kui komisjoni liige on esitatud kandidaadiks või lähedalt seotud kandidaadiga, siis taandab ta end selle kategooria hindamisel.**

Kategooriate võitjaid tunnustatakse Raplamaa hõbedase rinnamärgiga, Raplamaa Äritegu pälvib Raplamaa kuldse rinnamärgi.